Menntamálastofnun sér um framkvæmd ytra mats í leik - grunn - og framhaldsskólum fyrir hönd mennta - og menningarmálaráðuneyti . Tálknafjarðarskóli var metinn árið 2017 . Tveggja manna matsteymi metur skólann . Lögð er áhersla á að matsaðilar hafi kennaramenntun og reynslu af grunnskólastarfi , þekkingu á matsfræðum og reynslu af eigindlegum rannsóknaraðferðum . Gæta þarf að sérstöku hæfi matsaðila til að meta viðkomandi skóla sbr. II. kafli stjórnsýslulaga nr. 37 / 1993 . Menntamálastofnun tilnefnir annan matsaðila og gefur sveitarfélaginu kost á að tilnefna hinn aðilann að höfðu samráði við Menntamálastofnun . Kjósi sveitarfélag að tilnefna matsaðila þarf það að tilkynnast fyrir ákveðinn tíma að öðrum kosti leitar Menntamálastofnun til reyndra aðila sem starfað hafa fyrir stofnunina . Markmið með ytra matinu er meðal annars að vera skólum hvati til frekari skólaþróunar , styðja stjórnendur og kennara í umbótum á eigin starfi og efla og styðja innra mat og gæðastjórnun skóla . Ekki er verið að leggja upp með að gera samanburð á skólum heldur nota samræmdar matsaðferðir þannig að í öllum skólum verði skólastarfið metið með sambærilegri nálgun og á grundvelli sömu viðmiða . Þeir þrír matsþættir sem voru þungamiðjan í matinu voru : ( 1 ) Stjórnun , ( 2 ) nám og kennsla , ( 3 ) vinnubrögð við innra mat . Einnig er gert ráð fyrir að skóli , skólaráð eða sveitarfélag geti komið fram með óskir um að matsteymi skoði sérstaklega einhvern fjórða þátt í starfi viðkomandi skóla svo fremi sem hægt er að meta viðkomandi þátt með þeim gagnaöflunaraðferðum sem notaðar eru í matinu .